Document ID: 32003R1180

Κανονισμός (ΕΚ) αριθ. 1180/2003 της Επιτροπής
της 2ας Ιουλίου 2003
για καθορισμό ειδικών μέτρων όσον αφορά τα πιστοποιητικά εισαγωγής ζάχαρης από Σερβία και Μαυροβούνιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου, της 9ης Ιουνίου 2001, περί κοινής οργανώσεως της αγοράς στον τομέα της ζάχαρης(1), όπως τροποποιήθηκε από τον κανονισμό (ΕΚ) αριθ. 680/2002 της Επιτροπής(2), και ιδίως το άρθρο 22 παράγραφος 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 764/2003 της Επιτροπής, της 30ής Απριλίου 2003, για την αναστολή, για περίοδο τριών μηνών, όσον αφορά τη ζάχαρη που υπάγεται στους κωδικούς ΣΟ 1701 και 1702 και εισάγεται από τη Σερβία και Μαυροβούνιο, των διακανονισμών που προβλέπει ο κανονισμός (ΕΚ) αριθ. 2007/2000 του Συμβουλίου για την εισαγωγή έκτακτων εμπορικών μέτρων για τις χώρες και τα εδάφη που συμμετέχουν ή συνδέονται με τη διαδικασία σταθεροποίησης και σύνδεσης(3), δημοσιεύθηκε την 1η Μαΐου 2003 στην Επίσημη Εφημερίδα της Ευρωπαϊκής Ένωσης και τέθηκε σε ισχύ στις 8 Μαΐου 2003.
(2) Ο κανονισμός (ΕΚ) αριθ. 764/2003 αναστέλλει την προτιμησιακή μεταχείριση της ζάχαρης που εισάγεται από Σερβία και Μαυροβούνιο από τις 8 Μαΐου 2003 και μετά. Πρέπει συνεπώς να εγκριθούν τα κατάλληλα μέτρα ώστε να μπορέσουν οι κάτοχοι πιστοποιητικών εισαγωγής να ανακτήσουν την εγγύηση στην περίπτωση κατά την οποία ο κάτοχος δεν επιθυμεί να χρησιμοποιήσει το πιστοποιητικό με τους όρους που ισχύουν από τις 8 Μαΐου 2003 και μετά.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κάτοχος πιστοποιητικού εισαγωγής, που εκδόθηκε σύμφωνα με το άρθρο 7 παράγραφος 2 του κανονισμού (ΕΚ) αριθ. 1464/95 της Επιτροπής(4) και ισχύει μετά τις 7 Μαΐου 2003, μπορεί να ζητήσει την ακύρωση του πιστοποιητικού. Στην περίπτωση αυτή, αποδεσμεύεται αμέσως η εγγύηση που αναφέρεται στο άρθρο 8 παράγραφος 1 στοιχείο δ) του εν λόγω κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 2003.

Labels: 3
17
18